《赵尧生侍御属题万松深处卷子》
清代·郑孝胥

入山恨不深，入林恨不密。苟非达人者，此事殆难必。

去年在京师，恣意寻松栝。一访仁慈寺，数过法源刹。

当时有所咏，出语极哀裂。知音或先觉，果尔国不活。

吾曹当饿死，避世未为洁。流离携短卷，俯仰愧明哲。

云间松层层，屋顶山齾齾。世外多此境，不去定何说？

君今曷自题，遣意向幽绝。梦中闻松涛，洒然解烦热。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。